Broj: 711-I-820-M-31/21-02-8

Zagreb, 16. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Borisa Španića, zamjenika općinskog načelnika Općine Drenovci,** na 122. sjednici, održanoj 16. travnja 2021.g., daje sljedeće

**MIŠLJENJE**

1. **Sukladno odredbama ZSSI-a nema zapreke da se dužnosnik Boris Španić, zamjenik općinskog načelnika Općine Drenovci, prijavi na natječaj za zapošljavanje u Općini Drenovci te da, ako bude izabran kao najbolji kandidat, nakon prestanka obnašanja navedene dužnosti stupi u radni odnos u navedenoj jedinici lokalne samouprave pod uvjetom da je prethodno proveden javni natječaj u skladu s odredbama Zakona o službenicima i namještenicima u lokalnoj i područnoj (regionalnoj) samoupravi.**

1. **Povjerenstvo upućuje dužnosnika Borisa Španića da se, u cilju očuvanja vlastite vjerodostojnosti i povjerenja građana u tijela javne vlasti te otklanjanja sumnje da je koristio dužnost zamjenika općinskog načelnika Općine Drenovci radi postizanja osobnog probitka, izuzme iz svakog, pa i posrednog, oblika sudjelovanja u postupku provedbe javnog natječaja za zapošljavanje u Općini Drenovci, u kojem bi dužnosnik bio jedan od kandidata.**
2. **U cilju otklanjanja svake sumnje da je na odabir dužnosnika Borisa Španića kao najboljeg kandidata, utjecala okolnost da u Općini Drenovci obnaša javnu dužnost zamjenika općinskog načelnika, u slučaju da dva ili više kandidata na natječaju ostvare isti broj bodova, bilo bi uputno da drugi kandidat ili kandidati imaju prednost pri zasnivanju radnog odnosa u odnosu na imenovanog dužnosnika.**
3. **Upućuje se dužnosnik Boris Španić da je za mjerodavno tumačenje odredbi Zakona o lokalnim izborima nadležno Ministarstvo pravosuđa i uprave.**

Obrazloženje

Zahtjev za davanjem mišljenja Povjerenstva podnio je dužnosnik Boris Španić, zamjenik općinskog načelnika Općine Drenovci. U knjigama ulazne pošte zahtjev je zaprimljen pod poslovnim brojem: 711-U-1394-M-31/21-01-1 dana 12. travnja 2021.g., povodom kojeg je otvoren predmet broj: M-31/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da Boris Španić obnaša dužnost zamjenika općinskog načelnika Općine Drenovci počevši od 25. svibnja 2017.g. te da je istu dužnost obnašao i u prethodnom mandatu te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi da je na lokalnim izborima održanim u svibnju 2017.g. izabran za zamjenika općinskog načelnika Općine Drenovci te da navedenu dužnost obnaša profesionalno. U zahtjevu se nadalje navodi da je Planom prijema u službu u Općini Drenovci u 2021.g. od 29. siječnja 2021.g. („Službeni glasnik Općine Drenovci“ broj 2/21.) utvrđeno da u Jedinstvenom upravnom odjelu Općine Drenovci nisu popunjena pojedina radna mjesta te je planirano zapošljavanje službenika u 2021.g. na navedenim radnim mjestima. Dužnosnik od Povjerenstva traži mišljenje može li se, u slučaju raspisivanja javnog natječaja za zapošljavanje službenika u Jedinstveni upravni odjel Općine Drenovci od strane pročelnika Jedinstvenog upravnog odjela, javiti na navedeni natječaj. Dužnosnik također traži pojašnjenje može li se na natječaj za zapošljavanje javiti kao dužnosnik ili prethodno mora podnijeti ostavku na dužnost zamjenika općinskog načelnika Općine Drenovci, odnosno može li u slučaju prijama u službu u Općini Drenovci izabrati jednu od nespojivih dužnosti propisanih Zakonom o lokalnim izborima.

Člankom 7. ZSSI-a propisana su zabranjena djelovanja dužnosnika. Između ostalog, točkom b) navedenog članka propisano je kako je dužnosnicima zabranjeno ostvariti ili dobiti pravo u slučaju da se krši načelno jednakosti pred zakonom. Podstavkom i) istog članka propisano je kako je dužnosnicima zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 13. stavkom 2. ZSSI-a propisano je da dužnosnici koji profesionalno obnašaju dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje dužnosti.

Člankom 8. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18. i 112/19.) propisano je da se postupak prijma u službu može provesti samo u skladu s planom prijma u službu utvrđenim u skladu s odredbama toga Zakona, osim u Zakonom propisanim slučaju potrebe prijma u službu na određeno vrijeme i popune radnog mjesta koje je ostalo upražnjeno nakon donošenja plana za tekuću godinu. Člankom 17. do 20. istog Zakona propisano je da se u službu prima putem javnog natječaja koji se obvezno objavljuje u „Narodnim novinama“, a može se objaviti i u dnevnom ili tjednom tisku. Natječaj raspisuje pročelnik upravnog tijela, a natječaj za imenovanje pročelnika upravnog tijela raspisuje općinski načelnik, gradonačelnik, odnosno župan. Za popunjavanje radnog mjesta moraju biti osigurana sredstva u proračunu jedinice lokalne samouprave. Natječaj provodi povjerenstvo koje imenuje pročelnik upravnog tijela, a natječaj za imenovanje pročelnika upravnog tijela provodi povjerenstvo koje imenuje općinski načelnik, gradonačelnik, odnosno župan.

Uvidom u podnesena izvješća o imovinskom stanju dužnosnika Borisa Španića, koje je dužnosnik podnio u aktualnom mandatu utvrđeno je da je dužnosnik u istima naveo kako dužnost zamjenika općinskog načelnika Općine Drenovci obnaša profesionalno te za navedeno prima plaću.

Povjerenstvo obrazlaže kako ZSSI ne sadrži odredbu kojom bi dužnosnicima nakon prestanka obnašanja dužnosti bilo izričito zabranjeno zasnivanje radnog odnosa u tijelu javne vlasti u kojem su obnašali dužnost, te stoga sukladno odredbama ZSSI-a nema zapreke da se dužnosnik Boris Španić nakon prestanka obnašanja dužnosti zamjenika općinskog načelnika Općine Drenovci zaposli u istoj jedinici lokalne samouprave u kojoj je obnašao javnu dužnost. Pritom je Općina Drenovci obvezna postupati sukladno odredbama Zakona o službenicima i namještenicima u lokalnoj i područnoj (regionalnoj) samoupravi, kojim je propisana obveza provođenja javnog natječaja za prijam u službu, a kojeg provodi Povjerenstvo posebno imenovanu za tu svrhu.

Također, dužnosnik nije obvezan podnijeti ostavku na dužnost koju obnaša u trenutku prijave na natječaj za zapošljavanje, već u trenutku stupanja u radni odnos u Općini Drenovci s obzirom da je člankom 13. stavkom 2. ZSSI-a za dužnosnike koji profesionalno obnašaju dužnost propisano da ne mogu istovremeno uz naknadu ili radi ostvarivanja prihoda obavljati druge poslove u smislu redovitog i stalnog zanimanja.

S obzirom da dužnosnik Boris Španić obnaša dužnost zamjenika općinskog načelnika u Općini Drenovci u kojoj se provodi natječaj za zapošljavanje, u slučaju da bude izabran kao najbolji kandidat na navedenom natječaju, mogao bi se stvoriti vanjski dojam da je koristio dužnost zamjenika općinskog načelnika u cilju postizanja osobnog probitka. Dužnosnik Boris Španić stoga, u postupku provedbe javnog natječaja za prijam u službu u Općini Drenovci, ne smije ni na koji način koristiti utjecaj koji ima povodom obnašanja dužnosti zamjenika općinskog načelnika u navedenoj jedinici lokalne samouprave s ciljem postizanja prednosti pred ostalim kandidatima za isto radno mjesto, kako ne bi došlo do počinjenja nekog od zabranjenih djelovanja iz članka 7. ZSSI-a. Povjerenstvo stoga upućuje dužnosnika da se, u cilju očuvanja vlastite vjerodostojnosti i povjerenja građana u tijela javne vlasti te otklanjanja sumnje da je koristio dužnost zamjenika općinskog načelnika Općine Drenovci s ciljem postizanja vlastitog probitka, izuzme od svakog, pa i posrednog, oblika sudjelovanja u postupku provedbe javnog natječaja na koji bi i sam podnio prijavu.

Također, u slučaju da dva ili više kandidata na natječaju ostvare isti broj bodova, bilo bi uputno da drugi kandidat ili kandidati imaju prednost pri zasnivanja radnog odnosa u odnosu na dužnosnika Borisa Španića. Iako ovakav postupak predstavlja diskriminaciju dužnosnika, takvo postupanje predstavljalo bi ispunjavanje obveze dužnosnika propisane člankom 6. stavka 4. ZSSI-a. Naime, u slučaju pojave sukoba interesa tijekom obnašanja javne dužnosti, dužnosnici su dužni isti razriješiti na način da zaštite javni interes koji se u konkretnom slučaju ogleda u nepristranom postupanju tijela javne vlasti i dužnosnika te zaštiti povjerenja građana.

Povjerenstvo nadalje ukazuje dužnosniku Borisu Španiću na odredbu članka 89. stavka 2. podstavka 38. Zakona o lokalnim izborima („Narodne novine“ broj 144/12., 121/16., 98/19., 42/20., 144/20. i 37/21.) kojom je propisano kako općinski načelnik, gradonačelnik, župan i njihovi zamjenici za vrijeme dok obnašaju dužnost ne mogu biti pročelnik, službenik i namještenik u upravnim odjelima ili službama jedinice lokalne, odnosno područne (regionalne) samouprave. Člankom 90. stavcima 2. i 3. navedenog Zakona propisano je kako općinski načelnik, gradonačelnik i župan te njihovi zamjenici koji za vrijeme obnašanja dužnosti prihvate nespojivu dužnost, moraju podnijeti ostavku u roku od 8 dana od dana prihvaćanja nespojive dužnosti. U slučaju da navedeni dužnosnici ne podnesu ostavku u roku od 8 dana od dana prihvaćanja nespojive dužnosti, mandat im prestaje po sili zakona. Za mjerodavno tumačenje Zakona o lokalnim izborima nadležno je Ministarstvo pravosuđa i uprave te se upućuje dužnosnik Boris Španić da od istog zatraži tumačenje odredbi navedenog Zakona.

Slijedom svega navedenoga, Povjerenstvo je dalo mišljenje kako je navedeno u izreci.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Boris Španić, elektronička dostava
2. Objava na internetskoj stranici Povjerenstva
3. Pismohrana